** Obec Trnovec nad Váhom**

Materiál č. 3 na 13. zasadnutie Obecného zastupiteľstva v Trnovci nad Váhom dňa 04.04.2016

K bodu programu 4 :**„ Všeobecne záväzné nariadenie č. 1/2016 o určení výšky dotácie na prevádzku a mzdy na dieťa materskej školy a žiaka školských zariadení so sídlom na území obce Trnovec nad Váhom + prerokovanie zámeru aktivít školy spolufinancované obcou“**

**1. Dôvodová správa**

**Dôvodová správa k materiálu č. 3 na 13. zasadnutie OZ v Trnovci nad Váhom**

Obec je povinná podľa zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov, §6 odsek 12 písmena c) a písmena k), určiť všeobecne záväzným nariadením výšku dotácie na prevádzku a mzdy na kalendárny rok:

1. na žiaka materskej školy
2. dieťa školského klubu detí
3. na potencionálneho stravníka školskej jedálne

Na výpočet ročnej sumy pripadajúcej na jedného prepočítaného žiaka (na výpočet jednotkového koeficientu) sú potrebné východiskové štatistické ukazovatele a rozpočtové podiely obcí na výnose dane z príjmov fyzických osôb, ktoré zverejní Ministerstvo financií po prijatí štátneho rozpočtu, kde každé dieťa sa násobí koeficientom podľa toho, aké školské zariadenie navštevuje v zmysle nariadenia vlády 415/2012 Z.z..
Na základe horeuvedených skutočností je potrebné vypočítať jednotkový koeficient, ktorý nám následne vystupuje v prepočítavaní financií na jednotlivé originálne kompetencie. K výpočtu daného koeficientu je potrebné poznať 40% z podielových daní pre obce na príslušný kalendárny rok na 1 prepočítaného žiaka, výnos dane, ktorý je určený v príslušnom roku pre obce a prepočítaný počet žiakov podľa stavu k 15.9. kalendárneho roka.
Na základe týchto údajov je možné vypočítať koeficient podľa nasledovného vzorca:
(40% x výnos daní) : prepočítaný počet žiakov = hodnota jednotkového koeficientu
V prípade obce Trnovec nad Váhom je daný vzorec nasledovný:
(40% x 1573799000) : 8854226,30 = 71,09
Týmto spôsobom sme získali koeficient, ktorý nám vystupuje vo všetkých ďalších počtoch k prideleniu financií. Údaje o prepočítanom počte žiakov a výnosu daní sme získali z údajov Ministerstva financií Slovenskej republiky.
Následné určenie normatívu na jednotlivé originálne kompetencie prebieha na základe výpočtov koeficientu na danú oblasť na základe nariadenia vlády č. 415/2012, jednotkového koeficientu a počtu žiakov, resp. potencionálnych žiakov pre danú oblasť. Na základe týchto údajov sa určili normatívy pre potreby tohto VZN nasledovne:

|  |  |  |  |  |  |
| --- | --- | --- | --- | --- | --- |
| **Kategória školských zariadení** | **Počet detí k 15.9.2015** | **Koeficient - nariadenie vlády č. 415/2012** | **Vzorec** | **Výsledok v EUR** | **Normatív na 1 dieťa/žiaka/rok v EUR** |
| Materská škola | 69 | 27,3 | 69x71,09x27,3 | 133 912,23  | 1 940,75  |
| Školský klub detí | 177 | 1,6 | 177x71,09x1,6 | 20 132,68  | 113,74  |
| Školská jedáleň | 177 | 1,8 | 177x71,09x1,8 | 22 649,27  | 127,96  |
| Správa školských objektov | 246 | 1,5 | 246x71,09x1,5 | 26 232,21  | 106,63  |

Obec má ďalej na základe zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov povinnosť prideliť školskému zariadeniu minimálne 90% z normatívu na osobné náklady a 80 % z normatívu na prevádzkové náklady. Obec Trnovec nad Váhom aj na základe tohto VZN nepristupuje k žiadnemu kráteniu normatívov a prideľuje školskému zariadeniu 100% z prislúchajúcich normatívov na základe platných zákonov Slovenskej republiky.

Všeobecne záväzné nariadenie č. 1/2016 bolo prerokované aj príslušnými komisiami pri OZ Trnovec nad Váhom, ktoré toto VZN vzali na vedomie a po rozsiahlom prerokovaní ho odporučili na schválenie obecnému zastupiteľstvu*.*

*Všeobecne záväzné nariadenie č. 1/2016 o určení výšky dotácie na prevádzku a mzdy na dieťa materskej školy a žiaka školských zariadení so sídlom na území obce Trnovec nad Váhom a žiadosť ZŠ s MŠ o finančný príspevok z rozpočtu obce na kalendárny rok 2016 je prílohou tohto materiálu.*